**נספח**

**ביוגרפיות קצרות ושמות ספרים וחיבורים הנזכרים בחוברת**

**ראשונים (המאה הי"א עד גירוש ספרד)**

**הרב שלמה יצחקי, רש"י** (המאה הי"א), ראש ישיבה בצפון צרפת. פירושיו לתנ"ך ולגמרא פשטו והתקבלו בכל קהילות ישראל כספרי יסוד, ועליהם נכתבו ביאורים שונים. שימש גם פוסק, ופסקיו לוקטו בספרים שונים.

**ה**[**רב**](http://he.wikipedia.org/wiki/%D7%A8%D7%91) **יוסף ב"ר מאיר הלוי אבן מיגאש,** הר"י מגאש(המאות הי"א-הי"ב), ספרד. [ראש ישיבה](http://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) ו[פוסק הלכה](http://he.wikipedia.org/wiki/%D7%A4%D7%95%D7%A1%D7%A7_%D7%94%D7%9C%D7%9B%D7%94), תלמידו הבולט של ה[רי"ף](http://he.wikipedia.org/wiki/%D7%A8%D7%99%22%D7%A3). מחבריו היו ר' יהודה הלוי, ר' מיימון אבי הרמב"ם, ועוד. חיבר פירוש על כל התלמוד, אך נשתמרו רק פירושיו למסכתות בבא בתרא ושבועות, ועוד כמה פיסקאות בשיטה מקובצת.

**הרב משה בן מימון, הרמב"ם** (המאה הי"ב), נדד מספרד למצרים, ומשם לארץ ישראל וחזרה למצרים. מחבר ספרי "משנה תורה": י"ד ספרי הלכה שבהם הלכות הנוגעות לכל תחומי החיים של הפרט והכלל. כתב תשובות הלכתיות רבות לכל העולם היהודי. פרשן ופילוסוף, שכתב חיבורים רבים: פירוש מקיף לששת סדרי המשנה, מורה נבוכים, מילות ההיגיון, איגרת תימן ועוד.

**תוספות** (המאות הי"ב-הי"ג) חיבורים של חכמי צרפת ואשכנז. בקרב בעלי התוספות בולטים בין השאר רבנו יעקב תם, נכדו של רש"י, ואחיינו הרב יצחק ב"ר שמואל. בדפוסים הראשונים של התלמוד שהודפסו באיטליה, נדפסו פירוש רש"י ופירושי התוספות משני צדי הגמרא, וצורת הדפסה זו נשתמרה עד ימינו.

**הרב מאיר בן טודרוס הלוי אבולעפיה** (המאות הי"ב- הי"ג) חי בספרד. [מקובל](http://he.wikipedia.org/wiki/%D7%9E%D7%A7%D7%95%D7%91%D7%9C), [פרשן תלמוד](http://he.wikipedia.org/wiki/%D7%AA%D7%9C%D7%9E%D7%95%D7%93), [פוסק הלכה](http://he.wikipedia.org/wiki/%D7%A4%D7%95%D7%A1%D7%A7_%D7%94%D7%9C%D7%9B%D7%94), [משורר](http://he.wikipedia.org/wiki/%D7%9E%D7%A9%D7%95%D7%A8%D7%A8). בידינו פירוש: יד רמה, למסכתות בבא בתרא וסנהדרין.

**הרב דוד קמחי, הרד"ק, (**המאות הי"ב-הי"ג) נרבונה פרובנס. היה מגדולי המדקדקים ומפרשי המקרא, נמצאים בידינו פירושיו לרוב ספרי המקרא, פירושו נחשב אחד הפירושים החשובים ביותר לתנ"ך.

**רבינו יונה גירונדי** (המאה הי"ג), ספרד. בן דורו של הרמב"ם הרמב"ן ורבו של הרשב"א. ספרו: שערי תשובה, עוסק בענייני מוסר ותשובה. כתב חידושים על הש"ס, ופירוש לפרקי אבות. חלקם בשמו וחלקם מופיעים בכתבי תלמידיו.

**הרב משה בן נחמן, הרמב"ן** (המאה הי"ג), נולד בספרד. הרמב"ן עלה לארץ ישראל על אף הסכנות, וחידש את היישוב היהודי בירושלים. היה בקי בכל מקצועות התורה, בנגלה ובנסתר. כתב חיבורים על התנ"ך, על הגמרא, על הרי"ף (מלחמת ה'), ספר שו"ת וספר דרשות. עסק גם ברפואה.

**הרב שלמה בן אדרת, הרשב"א** (המאה הי"ג), חי בספרד. תלמיד רבנו יונה והרמב"ן. כתב מאות תשובות בהלכה (שו"ת הרשב"א) וחידושים על הגמרא, את הספר "תורת הבית" ועוד.

**הרב מנחם המאירי** (המאות הי"ג-הי"ד), חי בפרובנס שבדרום צרפת. חיבורו המרכזי הוא "בית הבחירה", פירוש למסכתות הגמרא. זהו סיכום על דרך הפשט של הסוגיות ודעות הראשונים בדורות שלפניו. ה[עברית](http://he.wikipedia.org/wiki/%D7%A2%D7%91%D7%A8%D7%99%D7%AA) הברורה שבה הוא משתמש וסגנונו המיוחד מסייעים מאוד בהבנת דברי הגמרא.

**רבנו אשר בן יחיאל, הרא"ש** (המאות הי"ג-הי"ד), אשכנז וספרד. תלמיד המהר"ם מרוטנברג. נאלץ לברוח מאשכנז לספרד ולכן הכיר את מנהגי המקומות. מגדולי הפוסקים בדורו ובכלל. חיבר את פסקי הרא"ש לגמרא, וכן ספר תשובות. בנו-תלמידו, הוא רבנו יעקב "בעל הטורים", המביא את דעותיו של אביו בהלכה.

**הרב יוסף חביבא** (המאה הט"ו), ספרד. תלמיד הר"ן. כתב פירוש לרי"ף על כמה מסכתות הנקרא: נימוקי יוסף.

**אחרונים (מגירוש ספרד עד שנת תרע"ה)**

**הרב יוסף קארו**, מרן, המחבר (המאות הט"ו -הט"ז), צפת, ארץ ישראל. חיבר פירוש בית יוסף, על ספרי טור שולחן ערוך שחיבר הרב יעקב בן רבנו אשר. ספרו 'שולחן ערוך', הפך לספר הפסק המחייב בכל בית ישראל, יחד עם הגהות הרב משה איסרליש, הרמ"א. חיבר עוד: כסף משנה על הרמב"ם, שו"ת בית יוסף, ושו"ת אבקת רוכל. עסק גם בחכמת הקבלה.

**הרב דוד בן זמרה**, הרדב"ז (המאות הט"ו-הט"ז), ספרד, מצרים, צפת. שימש כאב בית-דין, וראש ישיבה. חיבר פירוש ליד החזקה של הרמב"ם. בספרו שו"ת הרדב"ז אלפי תשובות לכל העולם היהודי בנושאים רבים.

**הרב משה בן ישראל איסרליש**, הרמ"א (המאה הט"ז), קרקוב, פולין. שימש אב בית דין, ראש ישיבה ורב בקרקוב. הוסיף הגהות "מפה" על ספר שולחן ערוך שחיבר הרב יוסף קארו, ופסיקותיו הן ההלכות הפסוקות בקהילות אשכנז. ספרים נוספים: דרכי משה על הטור, ספר שו"ת, תורת העולה, תורת חטאת, ועוד.

**הרב יהודה ליווא בן בצלאל,** מהר"ל (המאה הט"ז), פראג. רב פוסק הלכה ומקובל. חיבר עשרות ספרי אמונה וקבלה: נצח ישראל, תפארת ישראל, נתיבות עולם, גור אריה על התורה, ועוד.

**הרב שלמה הלוי,** (מאה הט"ז) שאלוניקי. ממגורשי ספרד, היה מתכתב עם הבית יוסף. חיבר: לחם שלמה, חשק שלמה, דברי שלמה, לב אבות.

**הרב מאיר מלובלין**, המהר"ם (המאות הט"ז-הי"ז), לובלין. היה ראש ישיבה בקראקא ואחר כך רב העיר בלובלין. דייק בדברי רש"י ותוספות, ופירושו הודפס ליד המהרש"א והמהרש"ל.

**ה**[**רב**](http://he.wikipedia.org/wiki/%D7%A8%D7%91) **דוד בן רבי שמואל הלוי סגל** (המאות הט"ז-הי"ז) [לודמיר](http://he.wikipedia.org/wiki/%D7%9C%D7%95%D7%93%D7%9E%D7%99%D7%A8), מורביה. כתב פירוש על השולחן ערוך הנקרא טורי זהב, ט"ז.

**הרב שמואל אליעזר הלוי איידלס**, **מהרש"א** (המאות הט"ז-הי"ז), חי בפולין. [רב](http://he.wikipedia.org/wiki/%D7%A8%D7%91) ומפרש ה[תלמוד](http://he.wikipedia.org/wiki/%D7%AA%D7%9C%D7%9E%D7%95%D7%93), מגדולי ה[אחרונים](http://he.wikipedia.org/wiki/%D7%90%D7%97%D7%A8%D7%95%D7%A0%D7%99%D7%9D). פירושו מודפס בש"ס וילנא לצד המהר"ם והמהרש"ל.

**הרב יאשיהו פינטו, הרי"ף או הריא"ף** (המאות (הט"ז- הי"ז). חי בצפת ואחר כך עבר לדמשק. חיבר את פירוש הרי"ף על עין יעקב- אגדות הש"ס.

**הרב יהושע ולק**‏ (המאות הט"ז- הי"ז), חי בפולין. תלמיד של הרב שלמה לוריא, [המהרש"ל](http://he.wikipedia.org/wiki/%D7%A9%D7%9C%D7%9E%D7%94_%D7%9C%D7%95%D7%A8%D7%99%D7%90), והרב משה איסרליש, ה[רמ"א](http://he.wikipedia.org/wiki/%D7%A8%D7%9E%22%D7%90). כתב פירוש לספר הטור: דרישה ופרישה, וכתב פירוש לשולחן ערוך- ספר מאירת עינים, סמ"ע.

**הרב אליהו מווילנה,** **הגר"א** (המאה הי"ח), חי בליטא. היה גדול בפרשנות התנ"ך, התלמודים, השולחן ערוך והקבלה. פסקיו משמעותיים ומרכזיים, והוא עסק גם בבירור גרסאות. התנגד לתנועת החסידות. בשל ידיעותיו הרבות והמקיפות בכל מקצועות התורה, הוא מכונה "הגאון".

**הרב משה סופר, החת"ם סופר** (המאות הי"ח-הי"ט), חי בהונגריה. ספריו ופירושיו נקראים "חת"ם (=חידושי תורת משה) סופר". חידש חידושים רבים על הש"ס והשולחן ערוך, כתב מאות תשובות (שו"ת "חת"ם סופר"). לחם בהצלחה בתנועת הרפורמים, ועודד את היישוב בארץ ישראל.

**הרב אריה לייב ב"ר יוסף הכהן הלר** (המאות הי"ח-הי"ט), חי בפולין. ספרו "קצות החושן" הוא ביאור חריף ועמוק לשולחן ערוך חושן משפט. ספר "הקצות" השפיע רבות על צורת הלימוד בישיבות. את ספרו "שב שמעתתא" – חידושים על שבע סוגיות בענייני רוב וחזקה, הוא התחיל לכתוב כבר בילדותו. לעת זקנותו חיבר את הפירוש "אבני מילואים" על שולחן ערוך אבן העזר.

**הרב יעקב לורברבוים** (המאות הי"ח-הי"ט), חי בפולין. רבה של העיר ליסא. נודע גם בכנוי הגאון מליסא או הרב מליסא או הנתיבות [משפט] בשל ספרו החשוב: נתיבות המשפט, ביאור מעמיק מאד על שולחן ערוך חושן משפט, בו הוא חלק פעמים רבות על הכתוב בספר: קצות החושן. ספרים נוספים: תורת גיטין, בית יעקב, חוות דעת - על שולחן ערוך אבן העזר, ועוד.

**הרב יוסף חיים דוד אזולאי, החיד"א**, (המאות הי"ח - הי"ט), חי בחברון. פוסק הלכה גדול, מקובל וביבליוגרף. עשה מסעות רבים כשד"ר בקהילות יהודיות בעולם. כתב 120 ספרים בהלכה, מדרש, קבלה ועוד. בין חיבוריו: ברכי יוסף (על השולחן ערוך), שו"ת חיים שאל ויוסף אומץ, שם עולם- ביבליוגרפיה ועוד.

**הרב חיים הלברשטם, האדמו"ר מצאנז**, (המאה הי"ט) פולין, גליציה. בלט בלמדנותו, מנהיגותו ותקיפותו, ונחשב לאחד מגדולי האדמו"רים בפולין והונגריה, שעשרות רבנים ואדמו"רים כפופים לו. כתב סידרת ספרים בשם 'דברי חיים' - ספר על הלכות גיטין ומקוואות, דרשות על התורה בדרך החסידות, ושו"ת דברי חיים.

**הרב נפתלי צבי יהודה ברלין**, הנצי"ב, (המאות הי"ט- הכ'), ליטא. ראש ישיבת וולוז'ין, כתב בנושאים רבים: פירוש לתורה, פירוש למדרשי הלכה, לשאילתות, ולתלמוד. כתב גם את 'אמרי שפר' פירוש על הגדה של פסח.

אחרונים (בין השנים תרע"ה-תשע"ו)

**הרב שמואל בורנשטיין** (נפטר בשנת תרפ"ו), האדמו"ר השני של חסידות סוכטשוב שבפולין. כתב את הספר "שם משמואל" על התורה והמועדים. בנו יחידו של אביו, הרב אברהם בורנשטיין, מחבר שו"ת "אבני נזר", ונכדו של הרבי מקוצק.

**הרב אברהם יצחק הכהן קוק** (נפטר בשנת תרצ"ה), נולד בליטא ועלה לירושלים. מייסד הרבנות הראשית ורבו הראשון של היישוב העברי, מייסד ישיבת "מרכז הרב" בירושלים והעומד בראשה, המשמשת עד היום מרכז גדול ללימוד תורה בציונות הדתית. גדול תלמידי החכמים ורבני ארץ ישראל בדורות האחרונים, גאון שעסק בכל מקצועות התורה. כתב ספרי שו"ת והלכה, ספרי אמונה ומחשבה ועוד. כתביו והגותו הם ספרי יסוד למשנת הציונות הדתית.

**הרב שמעון שקופ** (נפטר בשנת ת"ש), ליטא. ראש ישיבה ורב קהילה, מחשובי הרבנים בליטא. ספרו הלמדני: שערי יושר, הוא ספר יסוד בלמדנות. תלמידיו ותלמידי תלמידיו מפורסמים כרמי"ם וראשי ישיבות בארץ ובחו"ל. שיעוריו סוכמו ע"י תלמידיו ופורסמו בספר חידושים.

**הרב ברוך בר ליבוביץ** (נפטר בשנת ת"ש), וילנא, קמניץ. תלמידו של הרב חיים סולוביצ'יק מבריסק. היה ראש ישיבת כנסת בית יצחק וחבר סדרת הספרים ברכת שואל על מסכתות בש"ס. דרכו הלימודית הייחודית היא בראיה כוללת של הסוגיה.

**הרב אברהם ישעיה קרליץ, "החזון איש**" (נפטר בשנת תשי"ד), מגדולי הפוסקים בליטא ובארץ ישראל. מביתו בבני ברק, השפיע מאוד על הציבור החרדי בארץ ישראל, והוא נחשב למנהיג החרדי הבולט ביותר בזמן קום המדינה. סדרת ספריו על הש"ס נקראת "חזון אי"ש" (ראשי תיבות של שמו: **א**ברהם **יש**עיהו). כתב גם את הספר "אמונה ובטחון" ואגרות רבות בענייני חינוך ומחשבה.

**הרב איסר זלמן מלצר**, (נפטר בשנת תשי"ד), ראש ישיבת 'עץ חיים' בירושלים, יו"ר מועצת גדולי התורה, מחבר סדרת הספרים 'אבן האזל' על הרמב"ם.

**הרב צבי פסח פרנק** (נפטר בשנת תשכ"א), רב העיר ירושלים. דיין, ופוסק, חבר הרבנות הראשית לישראל. חיבר ספרי שו"ת 'הר צבי', סדרת 'מקראי קודש' על המועדים ועוד**.**

**הרב מרדכי יהודה הלוי פרום** (נפטר בשנת תשל"ב), ירושלים. חתנו של הרב שלום נתן רענן, שהיה חתנו של הראי"ה קוק. ר"מ בישיבת מרכז הרב. ספריו: תורת הלוי על ספר החינוך, ותורת הלוי על מסכת בבא קמא וכתובות.

**הרב שלמה יוסף זווין** (נפטר בשנת תשל"ח), תלמיד חכם וחסיד חב"ד, חי בירושלים והיה חבר מועצת הרבנות הראשית לישראל. המייסד והעורך הראשון של האנציקלופדיה התלמודית, מפעל שעליו קיבל את חתן פרס ישראל לספרות תורנית. כתב את הספרים "לאור ההלכה", "המועדים בהלכה", "אישים ושיטות", ועוד.

**הרב צבי יהודה הכהן קוק, הרצי"ה** (נפטר בשנת תשמ"ב), בנו של [הרב אברהם יצחק הכהן קוק](http://he.wikipedia.org/wiki/%D7%94%D7%A8%D7%91_%D7%90%D7%91%D7%A8%D7%94%D7%9D_%D7%99%D7%A6%D7%97%D7%A7_%D7%94%D7%9B%D7%94%D7%9F_%D7%A7%D7%95%D7%A7) ועורך כתביו. המשיך את אביו בתפקיד ראש ישיבת "מרכז הרב" בירושלים, והיה ממנהיגיה של [הציונות הדתית](http://he.wikipedia.org/wiki/%D7%A6%D7%99%D7%95%D7%A0%D7%95%D7%AA_%D7%93%D7%AA%D7%99%D7%AA). היה בקי ומעמיק בכל מקצועות התורה, ומאמריו במחשבה לוקטו בשני כרכי הספר "לנתיבות ישראל".

**ה**[**רב**](http://he.wikipedia.org/wiki/%D7%A8%D7%91) **יעקב ישראל קנייבסקי** (נפטר בשנת תשמ"ה), נולד בהורנו-סטייפל (על שמה הוא מכונה "הסטייפלר") שבאוקראינה ועלה לארץ ישראל מעט אחרי גיסו "החזון איש". חידושיו על סוגיות הגמרא התפרסמו בסדרת הספרים "קהילות יעקב". ממנהיגי הציבור ה[חרדי](http://he.wikipedia.org/wiki/%D7%97%D7%A8%D7%93%D7%99)-[ליטאי](http://he.wikipedia.org/wiki/%D7%9C%D7%99%D7%98%D7%90%D7%99) ב[ישראל](http://he.wikipedia.org/wiki/%D7%99%D7%A9%D7%A8%D7%90%D7%9C).

**הרב משה פיינשטיין** (נפטר בשנת תשמ"ו), גדול הפוסקים בארצות הברית וממנהיגי היהדות האמריקאית. אלפי תשובותיו לכל העולם היהודי במגוון נושאים התפרסמו בשו"ת "אגרות משה". היה ראש ישיבת "תפארת ירושלים" בניו יורק, ואת חידושיו על הש"ס פירסם בספרים "דברות משה".

**הרב ישראל זאב גוסטמאן** (נפטר בשנת תשנ"א), נולד בווילנה ושימש שם דיין עד למלחמת העולם השנייה, שהכריחה אותו להגר לארצות הברית. למד מפי הרב שמעון שקופ והיה חברותא של הרב חיים שמואלביץ'. כשעלה לארץ הקים את ישיבת "נצח ישראל" בירושלים. תלמיד חכם ומעמיק גדול. חידושיו לוקטו בספרו "קונטרסי שיעורים" על המסכתות הישיבתיות, ובהם הוא שילב העמקה רבה באמצעות ניתוח לשון הגמרא, המקדימה את הנחת הסברות בביאור הסוגיות.

**הרב יוסף דב הלוי סולובייצ'יק** (נפטר בשנת תשנ"ג), בגיל צעיר ברח לארצות הברית בגלל מלחמת העולם השנייה. ראש ישיבת רבנו יצחק אלחנן ("ישיבה אוניברסיטה") בניו יורק. נכדו של הרב חיים מבריסק ונינו של הרב יוסף דב סולובייצ'יק רבה של בריסק. מנהיגה של האורתודוכסיה המודרנית בארצות הברית. לצד היותו ממשיך המסורת הלמדנית של בית בריסק, היה גם איש הגות ואמונה מעמיק, שהכיר גם את הפילוסופיה הכללית. כתביו ושיעוריו פורסמו בספרים: "שיעורים לזכר אבא מרי", "על התשובה", "איש האמונה", "חמש דרשות", "אדם וביתו" ועוד.

**הרב מנחם מנדל שניאורסון**, **האדמו"ר מלובביץ'** (נפטר בשנת תשנ"ד), ניו יורק. מנהיגה השביעי של חסידות חב"ד. שלח אלפי שלוחים מחסידיו לכל העולם, על מנת לקרב ולחבר רבים ורחוקים לתורה ומצוות. מעמיק גדול בכל התחומים בנגלה, בנסתר ובתורת החסידות. שיעוריו ושיחותיו הרבים בחסידות, הלכה וגמרא פורסמו בספרים רבים: ליקוטי שיחות, חידושים וביאורים לש"ס, ועוד.

**הרב חיים דוד הלוי** (נפטר בשנת תשנ"ח)**,** תל אביב.רבה של תל אביב וראש אבות בתי הדין. לפני כן רבה של ראשון לציון. חיבר ספרים רבים: מקור חיים השלם- חמישה כרכים תמצית הלכות השולחן ערוך, עם מבוא והגות בכל נושא. קיצור מקור חיים- הוא קיצור של מקור חיים השלם. כתב תשובות רבות בסדרת הספרים שו"ת עשה לך רב, ושו"ת מים חיים. חיבר עוד ספרים על פרשות השבוע, הלכות סנהדרין ועוד.

**הרב יהושע דוד פוברסקי** (נפטר בשנת תשנ"ט), בני ברק. היה ראש ישיבת פונויבז' בבני ברק למעלה מחמישים שנה. חיבר את סדרת הספרים ישועת דוד. חלק משיעוריו סוכמו על ידי תלמידיו בספר: שיעורי ר' דוד.

**הרב אליעזר יהודה וולדינברג** (נפטר בשנת תשס"ז) ירושלים. כיהן כאב בית דין בירושלים עשרות שנים. כתב 22 כרכים שו"ת ציץ אליעזר. עסק רבות בשאלות רפואה והלכה. בקום המדינה כתב גם ספר הלכות מדינה, העוסק בשאלות הלכה ומדינה.

**הרב אברהם אלקנה כהנא שפירא** (נפטר בשנת תשס"ח), חי בירושלים. שימש דיין בבית הדין הגדול בירושלים במשך עשרות שנים, והיה מהדיינים הבולטים והחריפים. התמנה להיות הרב הראשי לישראל (ה'תשמ"ג-התשנ"ג), לצד היותו ראש ישיבת "מרכז הרב" וממנהיגי הציונות הדתית. מספריו: "מנחת אברהם", פסקי דין, שיעורים על מסכתות וסוגיות הגמרא, ועוד.

הרב מרדכי אליהו **(נפטר בשנת תש"ע) ירושלים**. שימש דיין בבית הדין הגדול, מקובל, כיהן בתפקיד הראשון לציון והרב הראשי לישראל (תשמ"ג-תשנ"ג). ממנהיגי הציונות הדתית. השיב תשובות הלכתיות רבות מאד. מספריו: דרכי טהרה, שו"ת הרב הראשי, שו"ת מאמר מרדכי, שו"ת דברי מרדכי, ועוד ספרי דרשות.

**הרב יעקב ישעיהו בלויא,** (נפטר בשנת תשע"ג) ירושלים. דיין בבד"ץ העדה החרדית, חיבר את סדרת הספרים: פתחי חושן - י' כרכים, על דיני ממונות. מתייחס לשאלות חדשות בדיני ממונות. ספר ברית יהודה על הלכות ריבית.

**הרב עובדיה יוסף** (נפטר בשנת תשע"ד), דיין ורבה של תל אביב, הראשון לציון והרב הראשי לישראל (תשל"ג-תשמ"ג). גדול הפוסקים בזמננו. בעל ידע עצום בספרות ההלכתית ובספרי שאלות ותשובות מכל התקופות והעדות. מקים עולם התורה והישיבות של בני קהילות ספרד בארץ ישראל. מספריו: שו"ת "יביע אומר", שו"ת "יחווה דעת", "טהרת הבית", "הליכות עולם" ועוד רבים.

**ה**[**רב**](http://he.wikipedia.org/wiki/%D7%A8%D7%91) **אהרן ליכטנשטיין** (נפטר בשנת תשע"ה), [ראש ישיבת](http://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) "[הר עציון](http://he.wikipedia.org/wiki/%D7%94%D7%A8_%D7%A2%D7%A6%D7%99%D7%95%D7%9F)" ב[אלון שבות](http://he.wikipedia.org/wiki/%D7%90%D7%9C%D7%95%D7%9F_%D7%A9%D7%91%D7%95%D7%AA), פוסק ואיש הגות. חתנו ותלמידו של הרב [יוסף דוב הלוי סולובייצ'יק](http://he.wikipedia.org/wiki/%D7%99%D7%95%D7%A1%D7%A3_%D7%93%D7%95%D7%91_%D7%94%D7%9C%D7%95%D7%99_%D7%A1%D7%95%D7%9C%D7%95%D7%91%D7%99%D7%99%D7%A6%27%D7%99%D7%A7_(%D7%9E%D7%91%D7%95%D7%A1%D7%98%D7%95%D7%9F)). דרכו הלימודית ממשיכה את [שיטת בריסק](http://he.wikipedia.org/wiki/%D7%A9%D7%99%D7%98%D7%AA_%D7%91%D7%A8%D7%99%D7%A1%D7%A7) תוך פיתוחה. חידושיו ושיעוריו על מספר מסכתות ועל קונטרס "דינא דגרמי" של הרמב"ן יצאו לאור בסדרת ספרים "שיעורי הרב אהרן ליכטנשטיין", ומשנתו המחשבתית פורסמה בספרים "באור פניך יהלכון" ו"מבקשי פניך".

**הרב מרדכי שטרנברג** (נפטר בשנת תשפ"ב)**,** מראשי ישיבת הר המור בירושלים. מעמיק מאד בעיון בגמרא. תלמיד של הרב צבי יהודה קוק, והרב צבי ישראל טאו. שיעוריו על כמה פרקים הנלמדים בישיבות יצאו במסגרת סדרת הספרים: עיונים משיעורי הרב מרדכי.

**בני זמננו**

**הרב עזרא בצרי,** ירושלים. נינו של הרב המקובל הרב יהודה פתייה. היה אב בית דין בבית הדין הרבני בירושלים, ואחר כך דיין בבית הדין הרבני הגדול. ייסד את מכון 'הכתב' ובמסגרתו הוציא ספרים רבים של חכמי ספרד. ספריו: דיני ממונות (ד' חלקים), משמשים ספרי יסוד לעוסקים בענין. כתב עוד: שו"ת שערי עזרא, ועוד.

**הרב יעקב אריאל**, רב העיר רמת גן ונשיא ישיבת ההסדר בעיר. תלמידם של הרב "הנזיר" והרב אברהם שפירא. שימש בעבר רב המושב כפר מימון וראש ישיבת ימית בגוש קטיף. ממנהיגי ה[ציונות הדתית](http://he.wikipedia.org/wiki/%D7%A6%D7%99%D7%95%D7%A0%D7%95%D7%AA_%D7%93%D7%AA%D7%99%D7%AA). חיבר סדרת ספרי שו"ת בשם "באהלה של תורה", ופרסם מאמרים רבים.

**הרב יגאל אריאל**, נוב. מחבר ספרי עיון ופרשנות על התנ"ך, ומאמרי הלכה שונים. מלמד בישיבת ההסדר ביפו.

**הרב זלמן ברוך מלמד,** בית אל. ראש הישיבה הגבוהה "בית אל" ורב היישוב. לשעבר ר"מ בישיבת "מרכז הרב" בירושלים. מתלמידיו הקרובים של הרב צבי יהודה קוק. ממנהיגי בציונות הדתית.

**הרב צבי שכטר**, מתלמידי הגרי"ד סולובייצ'יק וראש הכולל ב"ישיבה אוניברסיטה" בניו יורק. כתב את הספרים "ארץ הצבי" ו"בעקבי הצאן", והוציא לאור ספרים על הנהגותיו והליכותיו של הגרי"ד סולובייצ'יק – "נפש הרב" ו"מפניני הרב".

**הרב אשר זליג וייס**, ראש כולל דיינות והכשרת אברכים למורי הוראה בירושלים. משמש כפוסק המרכז הרפואי 'שערי צדק', ומשמש כרבה של הקהילה החסידית בקרית טשכנוב בשכונת רמות בעיר. מחבר סדרת הספרים 'מנחת אשר' - שיעורים על מסכתות הש"ס, ספר שאלות ותשובות, ושיעורים בפרשות השבוע. נודע בבקיאות רבה בספרי הלכה ולמדנות.

**הרב צבי יהודה בן יעקב,** בני ברק. דיין בבית הדין בתל אביב, מחבר סדרת הספרים: שו"ת משפטיך ליעקב.

**הרב יהושע ויצמן**, ראש ישיבת ההסדר במעלות. את דרך לימודו הוא מגדיר כ"תורת ארץ ישראל". חיבור בין הלכה לאגדה, בין נגלה לנסתר, שמשמעותה ראיית פרטי ההלכות היוצאות מתוך כלל ועיקרון. מספריו: מיטב הארץ, מצווה ברה על ספר המצוות לרמב"ם, רבה אמונתך על מדרש רבה, ועוד.

**הרב איל משה קרים,** ירושלים. הרב הראשי לצה"ל (משנת תשע"ז). שימש כר"מ במכינה הקדם צבאית של ישיבת עטרת כהנים בירושלים. השיב תשובות רבות בהלכה בעניני צבא. שימש כמפקד סירת צנחנים, ובתפקידי פיקוד בחילות נוספים וברבנות הצבאית.

**הרב אליעזר שנוולד,** מודיעין. ראש ישיבת ההסדר "מאיר הראל" במודיעין ובאופקים. הוא אלוף משנה במילואים.  במסגרת תחומי התמחותו הוא מייעץ לגופי הרבנות הצבאית בסוגיות הלכתיות סבוכות של פעילות מבצעית.

**הרב יהושע שפירא,** ראש ישיבת רמת גן. מעמיק בתורת חב"ד, ברסלב והראי"ה קוק. מורה דרך לרבים בעניני זוגיות, תשובה ועוד. מספריו: בקרבך קדוש- על פרשת השבוע, אשיב ממצולות, לצאת מהדעת, ועוד.

**הרב אליעזר מלמד**, ראש ישיבת 'הר ברכה' בהר ברכה ורב היישוב. בנו של הרב זלמן מלמד. מחבר סדרת הספרים ההלכתיים: פניני הלכה, שהתקבלו מאד בציונות הדתית.

**פסקי דין - ירושלים דיני ממונות ובירורי יהדות.** בית הדין לממונות שע"י הרבנות הראשית לירושלים, הוקם בשנת תשל"ח ע"י הרב הראשי לירושלים המנוח הרב בצלאל ז'ולטי זצ"ל. בתי הדין עוסקים גם בבירור עניני יוחסין.